ЕЗИКОВИТЕТРЕВОГИ НА КОНСТАНТИН 
МУТАФОВ - ЕДИН БЪЛГАРСКИ 
ИНТЕЛЕКТУАЛЕЦ ОТ НАЧАЛОТО НА ХХ ВЕК 


МЕТ1ЗТАУА ООМЕУА, ПАМТЕТА КАМАКГУСНЕУА 
Опімегѕуѓеё іт. Апде[а Капсйеуа у Кизе 


КОМЅТАМТІМ МОТАЕОУ"5 ТАМСОАСЕ АМХІЕТІЕЅ - А ВОТСАКТАКМ ПУТЕПТЕСТОАГ 
ІМ ТНЕ ВЕСІММІМ№С ОЕ ТНЕ 20"" СЕМТОКУ. ТЬе герогі геуеа!5 Кеу ѕќапсеѕ оЁ ВШрапап 
мтиет Копѕѓапііп Миѓаѓоу (1879-1946), мно могКкей аспуе!у іигіпо Ше бтв аесайеѕ о Ше 20%" 
сепиту, герагаіпе Ше ригібу оЁ Һе зроКеп апа ути еп Шегагу Іапсиаре іп (ће сопѓехі оЁуагіоцѕ 
роІегісѕ аБоц! #5 Їіеуеіортепі апа сойібсайоп ћгоирћ а зедиепсе о Іапеиаре геюгтз. Тодау, 
аё е Беріппіпе оЁ ће 21“ сепіцгу, ће Іапеџаре аваіп пееѕ а ѕітіаг сопѕійегаѓе арргоасћ, саге 
апа ргоѓесііоп іп ће пате оЁ е аѕѕегііоп оЁ ће панопа! ійепііќу іп Ше тойегп сотріісаѓей 


сопдтопв оЁ Іапрџаве соттипісаіоп. 


Кеумогдв: Ііѓегагу |априаре, Іапоцаре геѓогтѕ, и еПес иа? тіѕѕіоп. 


Константин Мутафов (1879-1946) е български писател, преводач, театрал, пуб- 
лицист, активно участвал в градежа на българската духовна държава през първите 
три десетилетия на ХХ век. Той е един от създателите на Народния театър (работи 
с П.П. Славейков, П. К.Яворов) и на Архивния отдел на Народната библиотека. 
Членува в съюза на българските театрали и в писателския съюз, участва в работата 
на международната писателска организация ПЕН клуб, откъдето е познанството му 
с полския писател и публицист Вацлав Шерошевски. Не е от привилегированите 
творци, остава в каталозите с талант от втори ред, а знаем, че литературната 
рецепция не се спира задълго там. Времето бавно изтрива знаците на присъст- 
вието му и днес в епизодични публикации се квалифицира като малко известен, 
периферен, нечестно недооценен, несправедливо забравен. Оскъдно се процеждат 
критически отзиви за творчеството му, останало несъбрано и несистематизирано. 
Иначе Мутафов е един от щедро награждаваните приживе български драматурзи. 


Има издадени роман, четири драми, сборник разкази. С изключение на детските 

пиеси самостоятелните му книги не са преиздавани, а някои от драмите му, от 
преводите (главно от италиански и френски), включително и многогодишното му 
лексикографско изследване върху значението на турските и арабски думи в българ- 
ския език, остават запазени единствено в архива. Личният му фонд в Централния 
държавен архив в София пази значителен масив информация (ЦДА, флпоКл оп., 
142 а.е.). Затова за изследователя на К. Мутафов най-добри помощници са архивът 
и периодичните издания, където се откриват литературните и публицистичните му 
текстове. Многообразна е проблематиката на публициста: историята на българския 
черковен въпрос, спасителната роля на читалищата, любимата изстрадана Македо- 
ния, оскърбителното отношение към националните герои светини, ролята и зада- 
чите на Архивния отдел на Народната библиотека, генезисът на български лични 
имена (генеалогията на името Ганьо). Но най-рефлексивен е творецът по отношение 
на чистотата на българския език. 

Европейски възпитаник (завършва драматическо изкуство във Флоренция), 
свързан с европейската духовност и художествен опит, отличен познавач на старо- 
гръцката литература, на италианските културни образци, Мутафов е със специално 
отношение към езика, разбира го и го осмисля като изразител на духовността. За 
чувствителните сетива на интелектуалеца немарата към езика е знак за залиняваща 
идентичност, за угасване на националните идеали и желанието за градеж, знак за 
национален нихилизъм. 

Като активен преводач още в първите години на века, като редактор на биб- 
лиотека Съвременен театър (Варна, 1906), където се печатат преводни пиеси, като 
последователен, верен, критичен съгледвач на българския театрален живот, К. Мута- 
фов не остава безучастен към състоянието на театралния език. В статията от 1925 г. 
Въпроси на театъра. Сцена и език той споделя тревогата си за езика на българската 
сцена. За него е недопустимо да се смесват различни диалекти, а също така да се 
използват чужди думи и изрази, неясни по значение и смисъл. Смята, че е необходим 
един общ език за сценичен говор, както това са направили просветените народи 
в Италия, Франция и Германия. Препоръчва например за такава езикова основа го- 
ворите на Габровско, Тревненско, Дряновско. По този повод предлага да се създаде 
една нарочна академия за съвършенството на живата българска реч, чийто кур- 
сове да бъдат задължителни поне до 5-6 месеци за всеки учител, за всеки юрист, 
а най-вече за всеки, който се тъкми да закрепне в сценичното поприще, а също тъй 
и за писателите. [...] И тъй, време е да се позамислим върху създаването на наша 
художествена реч, а това трябва да се поеме от театъра, който има да изиграе 


великата и благородна роля, като се превърне в истински храм на изкуството, 

на своето огнище за усъвършенствуване на нашето слово. [...] От това слово има 
нужда българският народ, но туй слово трябва да бъде собствено негово произве- 
дение, пречистено и пресято както от чуждите тръни, тъй и от собствените 
негови бодили (Мутафов 1925: 470). 

В размислите си върху хаоса и невежеството, които се вихрят на българската 
сцена, Мутафов е на мнение, че софийският говор е оказал едно зловредно влияние 
както върху нашия книжовен език, тъй и върху говора на нашата интелигенция 
изобщо, а заедно с това и на сценичната ни реч. Нека прибавим още и препирните 
за нашия правопис (многобройните опити за правописни реформи), които също 
напакостиха на езика ни като звук и изговор. |-..| Българският език съвсем не е от 
най-злополучните, наопаки, той е доста звучен, кръшен, сочен и дори красив. Има 
нашенски говори, които по мекота и звучност напомнят на някои от италиан- 
ските наречия (Мутафов 1925: 471). 

В езикославното периодично издание с повик за защита на родния език - 
Родна реч (излиза от есента на 1927 година), по чиито страници продължава борбата 
за оправен, опростен български правопис, Мутафов изразява определени схваща- 
ния за същността на българския правопис. Критикува грубата и пакостна намеса 
на агресивната лексика на политическия език с неговия креслив шовинизъм. Из- 
казва известни неодобрения и недоволство от налаганите чужди лексикални заемки 
в статиите си Градиво за българския език (Мутафов 1934), Българска ли е думата 
„снедово” или „снедови” (Мутафов 1935), Езикови безпътици (Мутафов 1936, 1937). 
Тези публикации от периода 1934-37 г. са интересни не само като заявена лична 
позиция, а и защото открояват черти от състоянието на българския език по онова 
време и пораждащите се тенденции в развитието му. 

Впрочем тези езикови тревоги имат своята причина - появяват се във време 
на поредица правописни реформи, които не внасят ред, а хаос в езика. Те започват 
през 1896 г., когато министърът на народната просвета Г. Живков назначава комисия, 
която да направи промени в действащия до този момент Дринов правопис. Проектът 
на филологическия екип е твърде революционен (Андрейчин 1986:162) - предвижда 
промени в графичната система и регламентира по нов начин употребата на членната 
морфема. Реакцията срещу предлаганите езикови закони е остра и след падането на 
Стамболовия режим писателят К. Величков в качеството си на министър назначава 
нова комисия, която практически утвърждава съществуващото до момента статукво, 
предлагайки незначителни промени. Но и този проект не получава обществено одо- 
брение. Следват неуспешни опити за стандартизация на писмения език на няколко 


поредни правителства и различни комисии: през 1898, 1899, 1921, 1923, 1936 г. В дебатите 

за устройството на новобългарския книжовен език вземат участие знакови за бъл- 
гарското езикознание и литература имена: Ив. Вазов, Ст. Михайловски, К. Величков, 
Л. Милетич, Ал.Теодоров-Балан и др. Но заради лични пристрастия, разногласия 
и недалновидност предложенията не получават нужния прием от професионалните 
и обществените среди, а в писмената практика царува неяснота и безредие. 

В рубриката Езикови безпътици Мутафов коментира конкретни езикови 
явления, граматически форми, отклонения от правописната норма, семантиката 
и стилистичната употреба на родни и чужди думи в разговорния и преди всичко 
в административно-деловия стил. Особено се възмущава от езиковото нехайство 
из периодичния печат, от езиковите грозотии; призовава към грижа за езика, да се 
милее повече за неговата правилност, чистота и стройност. 

Специфичните позиции на К. Мутафов за състоянието и развитието на бъл- 


гарския книжовен език могат да бъдат обобщени в следните групи: 


ФОНЕТИЧНИ ТРЕВОГИ 


1. Колкото и да нямаме правила за ударението, все пак за известни случаи би 
могло да се установи ред. Мутафов дава пример с думи, които са с руско ударение 
и изговор: управител; представител”. Заключава, че всички думи от м.р., ед.ч., за- 
вършващи на -ител, имат постоянно ударение на предпоследната си сричка: учител, 
ценител, гонител, разпоредител, служител, изтребител, спасител, водител и т.н. 
последователно, като думите управител; представител не бива да правят изключе- 
ние и трябва да се подчинят на горната закономерност, т.е. управител; представител: 
А и всякак, изговорени тъй, са по-звучни, дето има зеяне, а зеянето никак не дава 
хубост и плавност на речта (Мутафов 1936: 130-131). 

Любопитна подробност в това отношение представлява оценката на Мутафов 
за езиковото поведение на цар Фердинанд: Бившият цар Фердинанд, който беше по- 
ложил най-похвални грижи да научи езика на своя народ, не само откъм словно 60- 
гатство, но и откъм правилност и хубост на изговора, винаги при тронните слова, 
които четеше по откриването на Народното събрание, се обръщаше тъй: „Господа 
народни представители” А цар Фердинанд наистина беше голям познавач и худож- 
ник на българското слово и сам си пишеше тронните речи. Покойният К. Величков 
навремето беше писал някъде, че Фердинанд е най-добрият стилист на българския 
език (Мутафов 1936: 131). 

2. При колебливи случаи (напр. в ж.р, ед.ч.), завършващи на -ица, които видимо 


търпят две ударения: граница и граница по аналогия на парица, царица, солница, 

чорбица, глутница, редица, сълзица, гърбица, свещица, воденица, светица и т.н. и съ- 
ответно - вилица, кошница, кашлица, наденица, бъклица, поредица (Мутафов 1936:131), 
Мутафов съветва да се разчита на добрия усет, който винаги подсказва кое е по-звуч- 
ното и по-правилното и в този смисъл смята, че би било по-правилно и всякак по- 
звучно, ако изговаряме гранйца. 

з. Мутафов регистрира последователно неспазване на правилата при употре- 
бата на етимологично и променливо я за изговора на ь в края на думата (тенденция 
към отпадане). В този момент от развитието на езика се наблюдава борба между 
краесловната мекост и твърдия изговор на думите. Неговата позиция е категорична: 
Защо употребяваме мекия ер малък (-ь), когато почти никой от нашите образовани 
люде не го изговаря, както е редно? Да речем за ‘петь, ‘осемь, день, Господь’ и др., 
дето се изговарят твърдо, както и да било, но за учитель, да слушате дори от 


учители да изговарят ‘учителъ, учитела, вместо ‘учителя, това е непростимо 


(Мутафов 1936: 132). 


МОРФОЛОГИЧНИ УТОЧНЕНИЯ 


1. За някои падежни облици. Коментарът на К. Мутафов има конкретен повод: 
Какви пакости правят в нашия писмен език мнозина писачи по вестници и списания 
във връзка с остатъчни живи падежни форми извън напълно запазения звателен па- 
деж. Той смята, че изразът ученикъ на Христос е бодлива грубост и се аргументира за 
това така: Знайно е, че Христос е в именителен падеж и търпи следното изменение 
в другите падежи: Уученикъ на Христа, повярвах на Христа”. Защитава се употре- 
бата на аглумеративна форма: ‘видях Стояна, рекох на Драгана, взех от Белча”’. За 
напълно неправилни обявява формите: видях Стоянъ, взех от Първанъ, от Белчо’ 
(трябва да бъде Белча) (Мутафов 1937: 65). 

2. За употребата на пълните и кратките притежателни местоимения мой и свой. 
Непростима е безразборната употреба, особено от хора книжовни и образовани - 
учители, журналисти - на кратките форми, ако не се отчитат техните промени според 
падежа на съществителните, към които се отнасят. Мутафов напомня, че прави- 
лото е следното: Формата „ми” се употребява в именителен падеж, т.е. придружава 
вършителя на действието, в останалите случаи се налага формата „си”. Пример: 
баща ми е вкъщи, казах на баща си (не ми); кажи на сестра си (не ти); повикай майка 
си; покани брат си. Смята, че това са инерционни езикови навици, усвоени от говора 
на западнобългарските покрайнини, където и в двата случая се употребява само мес- 


тоимението ми (Мутафов 1937: 66). 

ЛЕКСИКАЛНИ ЕЗИКОВИ БЕЗПЪТИЦИ 


1. Писателят спира вниманието си върху руски заемки за родови названия. Ко- 
ментира руските заемки племянник, племянница като натрапена гостенка за нашия 
говорим, па и писмен език, тъй като в никои от българските говори не съществува 
подобна дума. Предлага да се използват думите братанец и сёстреник, които се 
употребяват в западните и източните български говори (Мутафов 1936: 129). 

2. Мутафов обръща внимание върху езика на официалните преписки и обяви 
на учрежденията (министерствата, общините, училищните или църковни настоя- 
телства, съдилища и др.), където масово се използват русизми: Няма по-варварско 
отнасяне с нашия език! За каква хубост е тук причастието „начиная”и то в руския 
му облик? Предлага да се замени с българската фраза „започва от“. За голяма наша 
скръб, принудени сме да отбележим, че безбройни са случаите... и до ден днешен още 
блестят за украса, може би на стила, и следните останки от блаженото руско 
време: ‘немедлено’, спиешно, ‘осторожно’, бумаги” и др. ... каква немара цари горе по 
върховете, отгдето би се очаквало най-зорко бдение за чистотата на нашия език 
(Мутафов 1936: 130). 

з. С ирония преводачът коментира лексикални недомислици на превода, къ- 
дето например героят си е обул ръкавицата: Но навсякъде по българско се обуват 
само чорапи, обувки и гащи, ръкавиците се надяват, може и да се слагат, дрехи се 
обличат, шапка се налага. Не за чудо някой ден, пак в някой превод да четем някъде, 
че друг пък си обул шапката... (Мутафов 1936: 132). 

4. Ето едно полезно уточнение, което има актуален адрес: Според нас никак не 
е свойщина на нашата реч да се обръщаме при случай, когато онзи, който трябва 
да ни извини или прости, стои пред нас, с възвратния облик на глагола „извинявам 
се” – заемка от руските бежанци. ... и тъй, чисто по нашенски, в духа и законите на 
нашата правилна реч е да казваме обикновено „извинете” „извинете ме” или „искам 
извинение” „моля за извинение” когато това обръщение е отправено като молба към 
друго лице, което е пред нас и от което търсим възвратно действие към самите 
нас, тоест чакаме то да ни извини или прости (Мутафов 1937: 64). 

5. Една от статиите в Родна реч е посветена на въпроса българска ли е думата 
снядово или снядови, която се среща в кореспонденцията на българските търговци, 
следователно е била активна в началото на века, макар и в ограничените рамки на 
един професионален лексикон. Мутафов не я открива в речника на Н. Геров. В руски 
речник среща дума със същия корен със значение (в различните й форми) - ям, яд- 
ливо, ядене, т.е. лексемата е употребена в смисъл на съестни стоки - за ядене. Думата 


липсва и в българските регионални говори. Самият той не може да си изясни докрай 

генезиса й и как е попаднала в езика ни: Тъй или инак, ний изнасяме тази дума на 
вниманието на нашите езиковедци, в очакване да ни осветлят. Защото думата пък, 
„съестно” - разсъждава той - положително е заемка от руски от по-ново време 
и отговаря на „снядово, нещо, което се яде, храна, от тук и полската „Упадате“ 
(шняданйе) закуска”; значи всички са от един и същ корен - йад, йам и т.н. Лично 
нам думата „снядово” ни звучи някак по-български, отколкото „съестно” и би било 
богатство на нашата родна реч, ако би се установило, че тя е позната в някои наши 


говори и би могла да влезе в книжовния ни език (Мутафов 1935: 105-106). 


Горните примери илюстрират как един български интелектуалец и творец от 
първата половина на ХХ век защитава родния език с филологическа култура, ком- 
петентност и страст. Мутафов поставя въпроси за тъмни и неразработени зони на 
езиковите процеси с оглед и на общославянски езикови норми. Ратува за устроен, 
правилен и чист български език, брани го от нахлули в него чужди елементи, думи 
и обрати, непотребни и несвойствени, настоява за езиково съзнание и езикова про- 
света в обществото и училището. Тревогата му е свързана преди всичко с езиковото 
безредие и анархия. Интелектуалецът негодува срещу чуждопоклонничеството (осо- 
бено срещу русизмите), срещу варваризмите, безсмислиците, недомислиците, срещу 
формалното и неформалното езиково невежество, резултат от лексикални и синтак- 
тични езикови творения. Предлага уместни лексикални промени от позицията на 
творец или чрез примери, показващи как литературата формира езика. Посочва на 
словотворци и словоборци коя форма е с оригинална българска основа, с писмени 
и устни извори. Когато и тези източници не помагат, сам се ползва от правото си на 
творец словотворец. Като истински интелектуалец Константин Мутафов неспокойно 
търси разбирането и подкрепата на обществото и на образователните институти. 

Като жив работещ организъм на националното тяло и днес българският кни- 
жовен език се нуждае от такава бдителна позиция, от такъв чувствителен лингвис- 
тичен рефлекс - от една страна, в името на българската идентичност, от друга, като 


пълноправен език, участник в европейското езиково семейство. 

